Document ID: 32014D0235

PADOMES ĪSTENOŠANAS LĒMUMS
(2014. gada 23. aprīlis),
ar ko apstiprina Portugāles makroekonomikas korekciju programmas atjaunināšanu
(2014/235/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Regulu (ES) Nr. 472/2013 (2013. gada 21. maijs) par to eurozonas dalībvalstu ekonomiskās un budžeta uzraudzības pastiprināšanu, kurās ir vai kurām draud nopietnas finanšu stabilitātes grūtības (1), un jo īpaši tās 7. panta 5. punktu,
ņemot vērā Eiropas Komisijas priekšlikumu,
tā kā:
(1)
Regulu (ES) Nr. 472/2013 piemēro dalībvalstīm, kas tās spēkā stāšanā brīdī jau saņem finansiālo palīdzību, tostarp palīdzību no Eiropas finanšu stabilizācijas mehānisma (EFSM) un/vai no Eiropas Finanšu stabilitātes instrumenta (EFSI).
(2)
Regulā (ES) Nr. 472/2013 ir izklāstīti noteikumi par to, kā apstiprināmas makroekonomikas korekciju programmas dalībvalstīm, kas saņem šādu finansiālo palīdzību; ja attiecīgā dalībvalsts saņem palīdzību gan no EFSM, gan no citiem avotiem, tā jāpiemēro saistībā ar Padomes Regulu (ES) Nr. 407/2010 (2).
(3)
Portugālei ir piešķirta finansiāla palīdzība gan no EFSM - ar Padomes Īstenošanas lēmumu 2011/344/ES (3) -, gan no EFSI.
(4)
Konsekvences nolūkos Portugāles makroekonomikas korekciju programmas atjaunināšana saskaņā ar Regulu (ES) Nr. 472/2013 būtu jāapstiprina, ievērojot attiecīgos Īstenošanas lēmuma 2011/344/ES noteikumus.
(5)
Saskaņā ar Īstenošanas lēmuma 2011/344/ES 3. panta 10. punktu Komisija kopā ar Starptautisko Valūtas fondu un sadarbībā ar Eiropas Centrālo banku ir vienpadsmito reizi veikusi pārskatīšanu, lai novērtētu Portugāles iestāžu progresu, īstenojot saskaņā ar makroekonomikas korekciju programmu pieņemtos pasākumus, kā arī pieņemto pasākumu efektivitāti un ekonomisko un sociālo ietekmi. Minētās pārskatīšanas rezultātā ir jāveic vairākas izmaiņas pašreizējā makroekonomikas korekciju programmā.
(6)
Minētās izmaiņas ir izklāstītas attiecīgajos noteikumos Īstenošanas lēmumā 2011/344/ES, kas grozīts ar Padomes Īstenošanas lēmumu 2014/234/ES (4),
IR PIEŅĒMUSI ŠO LĒMUMU.
1. pants
Ar šo tiek apstiprināti pasākumi, kas izklāstīti Īstenošanas lēmuma 2011/344/ES 3. panta 8. un 9. punktā un kas Portugālei jāveic kā daļa no makroekonomikas korekciju programmas.
2. pants
Šis lēmums stājas spēkā tā paziņošanas dienā.
3. pants
Šis lēmums ir adresēts Portugāles Republikai.
Briselē, 2014. gada 23. aprīlī

Labels: 2
19
5
18
15